Ole Sohn (SF), 2007-01-25:
Jeg vil gerne indledningsvis takke fru Marianne Jelved for standhaftig optræden under ordførertalen.
Det var faktisk rart at møde en kollega i Folketinget, der er reflekterende, og som også er i stand til og har vilje og lyst til at diskutere politik på en måde, hvor man forsøger at skue ud i fremtiden og reflektere over de udfordringer, vi står over for, frem for at svare med stereotyper, når man bliver stillet stereotype spørgsmål.
Det synes jeg er rosværdigt, og jeg vil faktisk godt starte med at sige, at jeg deler fru Marianne Jelveds udsagn om, at der fortsat er behov for store reformer i det her samfund, for at vi får tingene til at hænge sammen.
Det, der er behov for, er, at vi har en god, en tryg og en tidssvarende offentlig sektor.
Det er helt afgørende, at vi har en god, tryg og tidssvarende offentlig sektor, og alle tre elementer er afgørende.
Det er vigtigt, at vi har gode daginstitutioner.
Hvorfor?
Dels for at forældrene kan komme på arbejde, dels for at børnene kan få et socialt samvær og have en ordentlig og tryg opvækst.
Derfor er der behov for investeringer i bedre daginstitutioner, der giver bedre pladsforhold, så børnene er mindre syge, og så forældrene bliver mindre syge, hvorved vi får et større arbejdsudbud.
Der er behov for, at vi får en bedre folkeskole, som ikke mindst er tidssvarende både med hensyn til bygningsforhold, undervisningsforhold og læringsforhold, så vi kan komme væk fra den debat, som har været toneangivende i de senere år, hvor det gælder om at skrue folkeskolen tilbage til fortiden, til det, der var moderne i 1960'erne med faglig indlæring og lige ud ad landevejen og ikke skele til hverken højre eller venstre.
Vi skal have en moderne, tidssvarende folkeskole, som kan være med til at uddanne kreative, innovative og engagerede unge.
Alt det kræver investeringer i det offentlige i bygningsrenovering og materialer, men ikke mindst i arbejdskraft.
Vi ved, at der minimum er 200.000, der forlader arbejdsmarkedet i de kommende 10 år.
De skal erstattes, men de skal erstattes af god, kvalitativ arbejdskraft, og det kræver, at vi investerer i udviklingen og udbygningen af den offentlige sektor og i uddannelsen af arbejdskraften.
Vi har desværre ikke fået nogen meldinger fra regeringen om, hvordan det skal løftes.
Derfor bliver det en opgave for oppositionen at finde sammen og sige, hvordan vi kan være med til dels at vise alternativet til den nuværende laden stå til-politik over for den offentlige sektor, dels hvor vi skal satse, og hvordan vi skal finansiere det.
Her ligger der i forslaget til vedtagelse naturligvis kun signaler om, hvilken vej vi skal gå, for det er det, der er helt afgørende, nemlig at signalere, hvad vi ønsker med den offentlige sektor.
Vi skal sikre, at der er tilstrækkeligt med midler, for at man kan få den moderne, den trygge og den tidssvarende offentlige sektor, og vi skal også have fremlagt en plan for, hvordan vi får uddannet og sikret den arbejdskraft, der er nødvendig, og hvordan vi får lavet den målrettede uddannelsesindsats, som skal understøtte det.
Alle de ting er nødvendige, og det er de signaler, der ligger i det forslag til vedtagelse, som oppositionen har fremsat, og det har vi ikke kunnet få en debat med regeringspartierne om i dag.
Derfor er det vel mere egnet til, at vi også drøfter det videre med offentligheden, så vælgerne kan se, at der er en forskel på, om man ønsker en god, tryg og tidssvarende velfærd i den offentlige sektor, eller om man som regeringen ønsker at arbejde mere frem mod skattelettelser, så det bliver det private forbrug, der kommer til at vokse på bekostning af vores fælles værdier.
Her skiller linjen i Folketinget mellem det nuværende flertal og oppositionen, og det synes jeg for så vidt er meget sundt, for det giver også mulighed for at få en god offentlig debat, som vi ser meget frem til i de kommende 14 måneder inden det kommende valg, eller hvornår det nu kommer.
Med de bemærkninger bakker vi op bag forslaget til vedtagelse, for det er nødvendigt, at vi får debatten om, hvordan vi sikrer kvaliteten i den offentlige sektor.